## Pravilnik o mjerama za suzbijanje i iskorjenjivanje trihineloze svinja

### NN 81/1999 (3.8.1999.), Pravilnik o mjerama za suzbijanje i iskorjenjivanje trihineloze svinja

# MINISTARSTVO POLJOPRIVREDE I ŠUMARSTVA

Na temelju članka 41. stavka 5. Zakona o veterinarstvu
(»Narodne novine«, br. 70/97) ministar poljoprivrede
i šumarstva donosi

## PRAVILNIK

### O MJERAMA ZA SUZBIJANJE I ISKORJENJIVANJE TRIHINELOZE SVINJA

Članak 1.

Ovim se Pravilnikom propisuju mjere za suzbijanje i iskorjenjivanje
trihineloze kod svinja.

Članak 2.

Oboljelim od trihineloze smatraju se svinje kod kojih se za života
serološkom pretragom krvi ili kojom drugom pretragom utvrdi
bolest odnosno ako je pretragom mesa zaklane životinje utvrđen
uzročnik Trichinella spiralis.

Članak 3.

Smatra se da je trihinelozom zahvaćeno ono dvorište
ili uzgoj u kojem se utvrdi prisustvo nametnika jednom od pretraga
iz članka 2. ovog Pravilnika i u slučajevima oboljenja
ljudi.

Članak 4.

Svinje se smatraju sumnjivim na trihinelozu ako se epizootiološki
i epidemiološki posumnja na tu parazitsku bolest, odnosno
ako svinje potječu s područja s učestalom
pojavom ove bolesti.

Članak 5.

Trihineloznim područjem smatraju se epizootiološka
područja ili epizootiološke jedinice s učestalom
pojavom ove bolesti kod svinja ili divljih životinja.

Članak 6.

Ako je u određenom dvorištu ili uzgoju utvrđena trihineloza
ili sumnja na trihinelozu nadležni veterinarski inspektor
naredit će jednu ili više mjera:

1. zabranu kretanja ili stavljanja u promet svinja izvan dvorišta
ili objekta;

2. označavanje svih životinja posebnim markicama s
oznakom »T«;

3. klanje svih svinja u roku 30 dana u ovlaštenoj klaonici
koju odredi veterinarski inspektor;

4. neškodljivo uklanjanje mesa invadiranih svinja;

5. zapljena i obvezan pregled na trihinelozu svih zatečenih
količina mesa i drugih proizvoda podrijetlom od mesa svinja
i mesa divljači;

6. deratizacija i čišćenje dvorišta i objekta;

7. sakupljanje i neškodljivo uklanjanje spaljivanjem uginulih
glodavaca u dvorištu i objektu;

8. zabranu držanja i proizvodnje svinja na određeno vrijeme;

9. osiguranje zoohigijenskih uvjeta držanja i uzgoja svinja,
te zaštita objekta od ulaska glodavaca.

Članak 7.

U slučajevima upućivanja na klanje svinja iz trihinelozom
zaraženog ili sumnjivog dvorišta ili objekta u svjedodžbu
o zdravstvenom stanju koja prati svinje obvezno se upisuje crvenim
slovima »SUMNJA NA TRIHINELOZU«.

Članak 8.

U invadiranom području nadležni veterinarski inspektor
naredit će jednu ili više navedenih mjera:

1. popis svinja;

2. utvrđivanje epizootiološkog stanja, podrijetlo bolesti
i puteve širenja bolesti;

3. zabrana izdavanja svjedodžbi o zdravstvenom stanju za
svinje osim u slučajevima kad se svinje upućuju na
klanje iz članka 6. točka 3. ovog Pravilnika;

4. serološko pretraživanje svinja (Elisa test);

5. zabrana klanja svinja za potrebe vlastitog kućanstva
osim klanja u registriranim objektima za klanje;

6. zabrana održavanja sajmova i svih oblika sakupljanja ili
dogona svinja u cilju prodaje;

7. zabrana korištenja mesa divljih svinja;

8. obvezna i sustavna deratizacija svih dvorišta, objekata,
skladišta, vodotoka i deponija smeća;

9. zabrana ispaše ili žirenja svinja;

10. određivanje i osiguranje odlagališta i deponija smeća;

11. neškodljivo uklanjanje mesa i proizvoda od mesa svinja
kod kojih je utvrđena trihineloza;

12. obvezno sakupljanje i neškodljivo uklanjanje lešina
uginulih štakora, ostalih glodavaca i divljih životinja;

13. zabrana uporabe neprokuhanih pomija za prehranu svinja;

14. prosvjećivanje vlasnika i držatelja svinja o okolnostima
širenja trihineloze i opasnosti za zdravlje ljudi.

Članak 9.

Kad se utvrdi trihineloza svinja tijelo nadležno za poslove
veterinarske inspekcije mora obavijestiti tijelo nadležno
za poslove sanitarne inspekcije.

Članak 10.

Radi sprečavanja pojave i širenja trihineloze svinja
vlasnici odnosno posjednici svinja dužni su:

1. provesti sve propisane mjere te osigurati zoohigijenske uvjete
za uzgoj i proizvodnju svinja;

2. redovito provoditi sve mjere za sustavno uništavanje i
uklanjanje izvora i prijenosnika bolesti;

3. obavljati trihineloskopski pregled mesa svinja kad ih kolju
za potrebe vlastitog kućanstva;

4. u svim slučajevima utvrđivanja trihineloze u dvorištu
ili objektu provesti sve mjere propisane člankom 6. ovog
Pravilnika.

Članak 11.

Pravo na naknadu štete za oboljele i neškodljivo uklonjene
svinje, meso i proizvode od mesa svinja, ostvaruju vlasnici odnosno
posjednici koji su provodili sve mjere propisane ovim Pravilnikom.

Članak 12.

Smatra se da je trihineloza svinja prestala u zahvaćenom
dvorištu ili objektu kad se izvrše ove mjere:

1. odstrane sve oboljele i na oboljenje sumnjive svinje;

2. kad se provedu i druge mjere propisane ovim Pravilnikom uključujući
deratizaciju, čišćenje i dezinfekciju.

Članak 13.

Slobodnim od trihineloze smatra se epizootiološko područje
odnosno jedinica na kojem tijekom dvije prethodne uzastopne godine
nije utvrđen ni jedan slučaj trihineloze kod svinja.

Članak 14.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 322-1/99-1/632
Urbroj: 525-01-99-01
Zagreb, 28. srpnja 1999.

Ministar
**mr. sc. Ivan Ðurkić,** v. r.

Pravilnik, NN 81/1999-1483